**6. tétel: József Attila**

Élete

1905.ápr.11-én született Budapesten. ( **Születésnapján ünnepeljük a magyar költészet napját**.) Édesanyja: Pőcze Borbála, akihez sok verset írt. Édesapja 1908-ban hagyta el őket. Két idősebb testvére: Jolán és Etel. Szegénységük miatt nevelőszülőkhöz került Öcsödre. Itt Pistának hívták. Nevének megkérdőjelezése mély nyomot hagyott benne. 11 évesen írta meg **első versét: *De szeretnék gazdag lenni****.*1919-ben meghalt édesanyja, gyámja dr. Makkai Ödön, nővérének férje lett. **1922**-ben Juhász Gyulával találkozott, az ő segítségével ebben az évében jelent meg **első veres kötete *A szépség koldusa*** címmel. Egy ideig hajón dolgozott, rövid időt egy papneveldében töltött, végül leérettségizett, majd1924-ben beiratkozott a szegedi egyetem francia-magyar-filozófia szakára, ahonnan *Tiszta szívvel* című verséért eltanácsolta Horger Antal.Hatvany Lajos karolta föl (akárcsak Adyt). Vágó Mártához fűződő szerelme révén került kapcsolatba polgári radikális, illetve polgári liberális körökkel. 1930-ban belépett az illegális kommunista pártba, Szántó Judit élettársa lett. Egy évvel később egy moszkvai folyóirat a fasizmushoz közelálló költőnek bélyegezte. Küzdött a költészetének elfogadtatásáért. Kapcsolatba került a **pszichoanalízissel**. 1933-ban kizárták a kommunista pártból. 1935-ben és ’36-ban megkapta a Baumgarten –alapítvány kisdíját.

1936-ban a *Szép szó* című irodalmi folyóiratot szerkeszti

1936-ban és ’37 ben is találkozik a Magyarországra látogató Thomas Mann-nal. 1936-ban pszichikai állapota egyre jobban megromlott, beteges szerelem fűzte pszichoanalitikusához, Gyömrői Edithez. 1937-ben ismerkedett meg utolsó szerelmével, Kozmutza Flórával (Illyés Gyula későbbi feleségével).

1937.dec.3-án Balatonszárszón halt meg, egy tehervonat halálra gázolta.

Újszerű tájköltészete

Korai költészetére az **expresszionizmus** és a **szürrealizmus** mellett a **népköltészet** formavilága jellemző. Fontos témái a **társadalmon kívüli, csavargó, lázadó embert idéző szerepjátszás** (pl.: ***Tiszta******szívvel*** c. vers); az **édesanyja** alakja, hiánya; a **baloldali elkötelezettség**; a műalkotásnak a megtapasztalható világ tökéletlenségét helyreállító **esztétizmusa**. Kései verseiben megjelenik a **freudi pszichoanalízis hatása**: a költő alkotásmódjában a tudat mélyéről felszínre hozott rendezetlen, asszociatív gondolattartalmak a tudat és a nyelv által formálódnak műalkotássá. Ezt a folyamatot nevezi József Attila **szublimációesztétikának**.

József Attila költészetében igen gyakori **a külvárosi táj** képe, motívuma. A józan **számvetésnek**, az ábrándok nélküli **valóságképnek** felel meg a **sivár külvárosi táj és a táj lakóinak ugyancsak sivár élete**. Nem hagyományos tájszemléletről és tájversekről van tehát szó, sem a tárgyias leírás, sem az allegorikus vagy szimbolikus jellegű megjelenítés értelmében.  
A **sivárság, üresség érzését kifejező külvárosi táj** művek egész csoportjában meghatározható motívum. Verseiben **az éjszaka szimbolikus jelentésűvé válik**, a történelmi korszakot, a dolgozó osztályok helyzetét ábrázolja. **Egymást erősítik tehát a külváros és az éjszaka motívuma.** Ugyanakkor **az éjszaka olyan napszak, amelyben a felszíni jelenségek mögött tisztábban lehet felismerni a lényeget, mely tehát a gondolkodás, az elemzés a tudatosulás számára különösen alkalmas.**

A költő magatartása mindig **szemlélődő**, bár többször önmagát is belehelyezi a versbéli tájba, s **az indító vershelyzet a valóság megszemlélése az érzékek és a tudat által**. Ahol a versindítás nem bontja ki ezt a szemlélődő magatartást, ott legkésőbb a mű befejező részében kerül erre sor.

**Egyes külváros és éjszaka-versekben jelen van a forradalmi látomás is** (*A város peremén, Külvárosi éj*). A forradalmi helyzet legfeljebb világtörténelemi távlatban létezik, nem közeli valóságként.

***Külvárosi éj*** (1932)

A sötétség és a némaság verse. Egyszerre tájleíró és a sötétedést bemutató verset ígér az indítás. **A társadalom és az egyén** léte pihen éjszaka, mégis megmutatkoznak a **különböző magatartásformák**: az egyik ember kikapcsolódik, a másik végzi a munkáját, hogy a rend fennálljon (rendőr), a harmadik azért, hogy megváltozzon (elvtárs). Sokan alszanak, de az **alvás is sokféle** lehet: a kocsmáros csak szundít álomtalanul; a szövőnőnek „mogorván” szőtt „omló álmai” vannak – álmuk nem lehet igazán szép; a vasöntő a jövőt, a piros kisdedet álmodja meg – forradalmi látomás.

Fontossá válik **a csönd motívuma**. Amikor minden és mindenki alszik, nagyobb a csönd, s mind a zajok és zörejek hatása félelmetes lehet. A teljes csönd a halál birodalma, melyet a vonatfütty, valamint a macska és az éjjeli őr megjelenése tör meg.  
Egy **másik jellegzetes motívum a víz**. A nedvesség, nyirkosság képzete a szegénység, a kifosztottság motívumához kapcsolódik. A vers utolsó harmadában mindenütt **a mozdulni akaró és a mozdulatlanság** képeire bukkanunk. A vízképzettel párhuzamosan kibontakozó **vas motívum** utal a munkásságra, a nehéziparra, a vasból készült munkaeszközökre, a szívós munkára. Az eszközök felsorolásából érezhető, hogy egy forradalom tudná megváltoztatni a fennálló helyzetet.

 ***Holt vidék* (**1932)

József Attilánank egyik legkedvesebb verse volt. Tájleíró versnek indul, de mint József Attilánál általában **a táj itt is egy létforma, egy élethelyzet szimbóluma**. Fokozatosan jutunk el az emberig. A holt vidéken élő parasztok sorsának lehetetlensége jelenik meg. Az utolsó versszakban a természeti kép már politikai mondanivalóba csap át, a parasztság-uraság viszony tarthatatlansága jelenik meg.

***Téli éjszaka*** (1933)

„ A hideg szimfóniája”

A nyár elmúltával minden szép már csak emlék, **a jelen sivárságával párhuzamba állítható a táj embertelensége.** **A téli éjszaka csöndje és hidege a világegyetem csöndje, hidege**. **A konkrét tájelemek egy belső táj felépítéséhez szükségesek**, a konkrét látvány áttűnik az elvont értelmezésbe.

A vers a megértésre való felkészüléssel kezdődik: „Légy fegyelmezett!” a végén pedig elérkezik az újfajta lét megértéséhez: „… mérem…”. A kettő között a vers három szakaszra osztható. 1. az elmúló létformát jelképezi a „nyár”, „alkony”, négy szimbolikus képben: nyár – ezüstrongy – vén hegyek – ember / hazatérő földműves. Nagy hangsúlyt kapnak az ellentétek: nagy – kicsi; természeti- emberi. Mindez az elmúlás felé vezet, mely utóbbit a vérző kapa képe jeleníti meg. 2. megjelenik az uralomra törő létforma. a téli éjszaka, mely nem felülről jön, hanem az emberi világból fakad („felszáll”), lényege a semmi. A lét már csak egy logikai háló, a tiszta ész birodalma, csúcspontja: „Tündöklik, mint a gondolat maga, / a téli éjszaka”. 3. Az új létforma megvalósulása: a társadalmi lét. Az új teret a tehervonat alakítja ki, ez az új tér a „város pereme”. Megjelenik a beszélő: „mérem…”. Az eredmény: a tiszta ész birtokosa külső, logikai viszonyt épít ki a világgal.

A vers egyik csúcspontja  a **Tél motívumának** megjelenése. A nyarat felváltó tél idegen világot hoz, a nyárnak minden emléke ellobban. Se fény, se hang, se meleg nem hatolhat be a téli éjszakába, azaz megegyezik a teljes megfosztottság, a **hiány** motívumával. A bezártság kozmikus magányra kárhoztatja az embert, akit sötétség, némaság vesz körül: „ez űr is hideg, a csönd is kihül?”

Az **ág motívuma** azt hangsúlyozza, hogy a tárgyias látvány mindig valami elvonthoz kapcsolódik. A vers végső soron a világ anyagi egységét fogalmazza meg. S ebben az egységben rétegződik egymásra a biológiai és a társadalmi, az ösztönző és a tudatos lét, a szív és az elme. A vers alapélménye az a tény, hogy **az ember egy tőle idegen világában kénytelen élni.**

A tájleírás József Attila költészetében tehát a lelkiállapot kivetülése, a motívumok a versek tartópilléreivé válnak. **Induktív versépítés** jellemző például a *Külvárosi éj* vagy *a Város peremén* című versekre: a konkrét valóságelemektől eljut az általános felé. A tájképi elemek másodlagosak.   
Deduktív verselésre példa a *Téli éjszaka* című vers: az eszmei lényeg után a tájkép következik. A képek fokozatosan érlelik meg a mű elején megfogalmazott eszmét.  
  
***A Dunánál***

József Attila lírájában a tragikus önsors és a végső számadás költeménye. Összegző vers, „megrendelésre” készült, a *Szép Szó* önálló kötetekben is megjelent, *Mai magyarok régi magyarokról* című számához írta a költő bevezető versnek. A **vers alaphelyzete** azonos az eszmélés többi versével: **egy adott pontból szemlélődik a költő,** néz, hallgat és figyel „a rakodópart alsó kövén”, a Duna-parton. A **Duna jelkép** egyrészt folyó, másrészt **a közös történelemnek is tanúja**, ezen kívül, mint folyó, alkalmas az **idő-élmény** érzékletes kifejezésére.   
  
Versformáját tekintve az óda modern változata, szerkezetére jellemző a hármas tagolás, az eszmélkedés I-II-III. állomása, mely a pindaroszi óda szerint építkezik: tézis, antitézis, epódusz. Az első részben a költő odafordul a tárgyhoz, a másodikban kinyilvánítja felfogását róla, a harmadikban pedig levonja belőle a magatartást meghatározó következtetést.

Az I. rész főmotívumát a Duna képe és ennek asszociációi alkotják. Az egész részt áthatja a **víz ősképe( archetípus**), mely az idő kifejezésére alkalmas. A víz folyása = az idő múlása, örökké egy, mégis újuló áramlását érzékelteti. A közvetlen környezet, a rakodópart lépcsőjéről szemlélt folyó látványával kezdődik a költemény. (A szemlélődő magatartás!) A messziről áramló víz a múltat idézi fel. A folyó hullámai és a történelem, az eső és a múlt a költő belső világában eggyé válnak. A költő szerint az embernek a történelmi idő zaklató kérdéseivel szembe kell néznie.  Az embernek előbb a felszín mutatkozik meg, majd a mély. A II. rész összefoglaló válasz az I. részben felmerült kérdésekre: a jelen embere csak „százezer ős” tapasztalatát elsajátítva munkálkodhat, **az ősök küzdelmei pedig a jelen emberének erőfeszítéseiben nyerik el értelmüket.**

A III. részben a költemény hangja ünnepélyes és emelkedett lesz. A III. rész szintézist teremt. A költő a múltból és a jelenből vonja le a tanulságot a jövő számára. Először saját közvetlen múltját veszi birtokba, aztán egyéni létét kiterjeszti az őssejtig valamennyi ősre, végül már az egész világot felöleli. A történelembe a múlt minden eseménye egyenrangúan beletartozik. Az utolsó két sorban jelenik meg a „rendezni” ige, ami nemcsak a Duna-völgyi népek megbékélését és összefogását jelenti, a felhívás egy nagy társadalmi rendezésre s az abban való részvételre is vonatkozik. A versben az emberiség részeként szemléli a magyarságot - ez a költői teljességigény. A megbékélés, a rendezés programját hirdeti

A fent említett versek **tárgyias költészethez tartoznak**, melyben a versek a külváros világát, a tárgyak és emberek történelmi pillanatát arra használják, hogy személyes érzések elmondása nélkül is teste, formát adjanak a költő belső világának.

Forrás:

Pethőné Nagy Csilla, Irodalom 12.

Bókay Antal, Énszerkezet, önteremtés (Mindentudás Egyeteme VI. szemeszter 11. előadás)

http://sulihalo.hu/diak/kidolgozott-erettsegi-tetelek-magyar-matekmatematika-angol-tortenelem-totri-informatika-nemet-biologia-foldrajz-irodalom-kemia-fizika-erettsegi-tetelek-emeltszintu-kozepszintu-szobeli-irasbeli-erettsegi-feladatsor-feladatok/kidolgozott-erettsegi-tetelek-magyar-irodalom-erettsegi-tetelek-emeltszintu-kozepszintu-szobeli-irasbeli-erettsegi-feladatsor-feladatok/4670-jozsef-attila-erettsegi-tetelek

http://erettsegizz.com/magyar-irodalom/jozsef-atilla-tajliraja/